Урысейм Къэрал кIуэцI IуэхухэмкIэ и органхэм я лэжьакIуэм и махуэм и щIыхькIэ
ЩэкIуэгъуэм и 10-м Налшык щекIуэкIащ Къэбэрдей-Балъкъэр Республикэм къэрал кIуэцI IуэхухэмкIэ и органхэм я ветеранхэмрэ я лэжьакIуэхэмрэ гъэлъэпIэным теухуа гуфIэгъуэ зэхыхьэ. Дауэдапщэм хэтащ КъБР-м и Iэтащхьэ КIуэкIуэ Казбек, республикэм и хабзэхъумэ, къарузехьэ IэнатIэхэм я унафэщIхэр, КъБР-м щыIэ МВД-м и лэжьакIуэхэр, полицэм и ветеранхэр.
Зэхуэсым кърихьэлIахэм захуигъазэри, Къэбэрдей-Балъкъэрым и Iэтащхьэ КIуэкIуэ Казбек щIыналъэ IуэхущIапIэм и унафэщIхэм, ветеранхэмрэ лэжьакIуэхэмрэ ехъуэхъуащ я IэщIагъэм епха махуэмкIэ.
«Мы махуэм догъэлъапIэ цIыху хахуэхэр, псэкупсэ къару лъэщ зыхэлъхэр, ди цIыхухэм я шынагъуэншагъэр къызэзыгъэпэщхэр, абыхэм я хуитыныгъэхэр зыхъумэхэр. Фэ фи IэщIагъэр ди къэралым и тхыдэм и кIыхьагъкIэ щытщ нэхъыщхьэ дыдэхэм, щIэупщIэ зиIэхэм ящыщу, къэрал кIуэцI IуэхухэмкIэ органхэр — къэралым и хабзэхъумэ органхэм я IэнатIэ нэхъ мыхьэнэшхуэ дыдэ зиIэуи къонэж. Нэхъ пасэм а IэнатIэм пэрытахэм я хабзэфIхэм пыфщэкIэрэ, фэ щIыхь пылъу фогъэзащIэ фи къулыкъукIэ фи пщэ къыдэхуэ къалэнхэр, законностыр гъэбыдэным хэлъхьэныгъэшхуэ хувощI, жылагъуэ хабзэр хъумэным ткIийуэ яужь фитщ», — жиIащ КIуэкIуэм.
Республикэм къэрал кIуэцI IуэхухэмкIэ и органхэм, дыщIигъуащ щIыналъэм и УнафэщIым, адрей хабзэхъумэ IэнатIэхэм ядэщIыгъуу, щIэпхъаджагъэхэм, Iулъхьэ зэIэпыхыным, терроризмэм, экстремизмэм пыщIа шынагъуэр къэгъэтIэсхъэным хуэунэтIа лэжьыгъэшхуэ ирагъэкIуэкI, жылагъуэ шынагъуэншагъэр къызэгъэпэщыным, Къэбэрдей-Балъкъэрым исхэр мамыру псэуным хуэунэтIауэ я пщэ къыдэ-хуэ къалэн мытыншхэр хъарзынэу зэфIагъэкI. Республикэм нобэ щыщыIэ жылагъуэ-политикэ, социальнэ зэпIэзэрытыныгъэм, шэч хэмылъу, я фIыщIэ хэлъщ къэрал кIуэцI IуэхухэмкIэ органхэм я лэжьакIуэхэми.
«Дэ псоми ди мурадыр зыщ — ди цIыхубэм я шынагъуэншагъэр къызэгъэпэщынымрэ ахэр зэIузэпэщу гъэпсэунымрэщ. А къалэныр пхузэгъэхъулIэнукъым, властым и органхэмрэ хабзэхъумэ IэнатIэхэмрэ быдэу зэпыщIауэ дызэдэмылажьэу, псори абы дызэдемыгугъуу. Дэ ар къыдгуроIуэ икIи Къэбэрдей-Балъкъэрым щыпсэухэм яфI зыхэлъ Iуэхухэр дэкIын папщIэ а зэпыщIэныгъэм пытщэнущ. Си фIэщ мэхъу КъБР-м щыIэ МВД-м и лэжьакIуэ гуп зэкъуэтым я IэщIагъэкIэ я пщэ къыдэхуэ къалэнхэр жэуаплыныгъэ яхэлъу адэкIи зэрагъэзэщIэнур, ди цIыхухэм я шынагъуэншагъэр къызэгъэпэщынымрэ абыхэм я псэукIэр егъэфIэкIуэнымрэ хуэунэтIауэ къытпэщыт Iуэхухэр къыдэхъулIэнымкIи щIэгъэкъуэн зэрыхъунур», — къыхигъэщхьэхукIащ КIуэкIуэ Казбек.
Республикэм и УнафэщIым КъБР-м щыIэ МВД-м и лэжьакIуэхэм фIыщIэ яхуищIащ я лэжьыгъэр гугъуми, абы зэрыпэлъэщым, я къалэнхэр хьэлэлу зэрагъэзащIэм папщIэ, IуэхущIапIэм и ветеранхэми захуигъэзащ хабзэм илъэс куэдкIэ зэрыхуэлэжьам, хабзэхъумэ куэдым щапхъэ зэрахуэхъуам, ахэр зэрагъэсам щхьэкIэ псалъэ гуапэхэр яжриIэу.
«Дэтхэнэ зыми иджыри зэ сынывэхъуэхъуну сыхуейщ фи IэщIагъэм епха махуэшхуэмкIэ, узыншагъэ фиIэну, фи щхьэкIи фи унагъуэкIи сыткIи зэпэщу фыпсэуну сызэригуапэр вжесIэну. Фи лэжьыгъэм папщIэ фIыщIэ фхузощI!» — жиIащ КъБР-м и Iэтащхьэм.
КIуэкIуэ Казбек республикэм къэрал кIуэцI IуэхухэмкIэ и органхэм я лэжьакIуэ пажэхэм зэIущIэм и кIэм яритыжащ абыхэм хуагъэфэща къэрал дамыгъэхэр, саугъэтхэр.
КъБР-м и Iэтащхьэмрэ Правительствэмрэ я пресс-IуэхущIапIэ.
